Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 2 Pv 123/13/6609	Rimavská Sobota, 17.2.2014
EEČ : 2-49-25-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov.

Rozhodol: 	prokurátorka Okresnej prokuratúry Rimavská Sobota
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od 01.12.2008 do 17.02.2014 v obci XXXXX, okres XXXXX, Slovenská republika a všade inde, kde sa zdržiaval si neplnil pravidelne a v plnej výške svoju zákonnú vyživovaciu povinnosť, ktorá mu vyplýva z § 62 odsek 3 a nasl. Zákona o rodine číslo 36/2005 Zbierky zákonov a  ktorá mu bola uložená rozsudkom Okresného súdu XXXXX spisovej značky 11C/41/2008-12 z 23.06.2008, právoplatným a vykonateľným 27.08.2008 a to prispievať výživným na svojho syna XXXXX XXXXX, nar. XXXXX v XXXXX, sumou vo výške po 1.500,-- Sk mesačne, t. j. po 49,79 € mesačne, vždy do 15-teho dňa toho ktorého mesiaca vopred do rúk matky dieťaťa  XXXXX, nar. XXXXX, trvalým bydliskom XXXXX, Ulica XXXXX, okres XXXXX, aj napriek tomu, že za uvedené obdobie na území Slovenskej republiky nikde nepracoval, zamestnal sa ako robotník v spol. XXXXX, XXXXX, XXXXX, čím mu vznikol za uvedené obdobie na zameškanom výživnom do 17.02.2014 pre matku detí XXXXX dlh vo výške 3.150,28 €,  

lebo zanikla trestnosť činu.

Odôvodnenie:
Vyšetrovateľ Okresného riaditeľstva PZ, Úradu justičnej a kriminálnej polície XXXXX uznesením spisovej značky ORP-49/OVK-RS-13 z 22.02.2013 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1, odsek 3 písmeno b) Trestného zákona, v súvislosti s ustanovením § 138 písm. b) Trestného zákona, na tom skutkovom základe, ako je to uvedené vo výrokovej časti tohto uznesenia. 

Dňa 14.02.2014 bol na tunajšiu prokuratúru predložený vyšetrovací spis na vec sa vzťahujúci, spolu s návrhom vyšetrovateľa PZ na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 písmeno a) Trestného zákona, za prečin zanedbania povinnej výživy podľa § 207 odsek 1, odsek 3 písmeno b) Trestného zákona, v súvislosti s ustanovením § 138 písm. b) Trestného zákona.

Preskúmaním spisového materiálu ako aj citovaného návrhu vyšetrovateľa PZ som zistila, že tento je dôvodný. 
		
Obvinený XXXXX pred vyšetrovateľom PZ 10.01.2014 uviedol, že využíva svoje zákonné právo a v trestnej veci vedenej proti jeho osobe odmietol vypovedať. V ďalšom prípade bol vypočutý 15.01.2014, kedy uviedol, že je pravdou, že rozsudkom súdu bol po rozvode jeho manželstva syn XXXXX XXXXX zverený do výchovy a opatery matky XXXXX a on bol zaviazaný k plneniu vyživovacej povinnosti po 1.500,-- Sk mesačne, t. j. po 49,79 € mesačne, vždy do 15-teho dňa toho ktorého mesiaca do rúk matky dieťaťa. Je pravdou, že obvinený od právoplatnosti rozsudku výživné na dieťa platil nepravidelne. Nakoľko si bol vedomý svojej podlžnosti na výživnom, celé zameškané výživné uhradil, o čom predložil na polícii aj potvrdenie. Svoje protiprávne konanie oľutoval s tým, že viackrát sa to nezopakuje a výživné na syna bude naďalej platiť riadne a včas. 

Súčasťou vyšetrovacieho spisu je listinný dôkaz a to rozsudok Okresného súdu XXXXX spisovej značky 11C/41/2008-12 z 23.06.2008, právoplatný a vykonateľný 27.08.2008, ktorým bol XXXXX súdom zaviazaný prispievať výživným na svojho syna mal. XXXXX XXXXX, nar. XXXXX v XXXXX XXXXX sumou vo výške po 1.500,-- Sk mesačne, t. j. po 49,79 € mesačne, vždy do 15-teho dňa toho ktorého mesiaca vopred do rúk matky dieťaťa XXXXX, nar. 1XXXXX v XXXXX trvalým bydliskom XXXXX, Ulica XXXXX, okres XXXXX. 

Svedkyňa a zároveň poškodená XXXXX pred vyšetrovateľom PZ 18.03.2013 vypovedala, že obvinený XXXXX si od decembra 2008 až doposiaľ neplnil riadne a včas svoju vyživovaciu povinnosť na syna XXXXX XXXXX do jej rúk vo výške po 49,79 €, vždy do 15-teho dňa toho ktorého mesiaca, preto na neho podala trestné oznámenie. Obvinený jej platil výživné sporadicky prevažne cez Western Union. Náhradné výživné na syna nepoberá s tým, že od 01.12.2008 do marca 2013, t. j. ku dňu výsluchu jej obvinený dlhuje na výživnom sumu vo výške 2.589,08 €. Poškodená ďalej uviedla, že jej syn po rozvode manželstva núdzou netrpí, nakoľko sa o neho ona za pomoci svojich rodičov riadne stará, s tým, že bývalý manžel sa má zdržiavať v XXXXX. 

Poškodená XXXXX bola opätovne vyšetrovateľom PZ vypočutá 27.01.2014, kedy uviedla, že bývalý manžel XXXXX jej 03.06.2013 zaplatil výživné vo výške 113,09 € a 13.01.2014 jej zaplatil výživné vo výške 3.136,77 €, o čom predložila doklad do vyšetrovacieho spisu. Obvinený si tak splnil vyživovaciu povinnosť v plnej výške od 01.12.2008 nielen do 15.02.2014, ale vopred uhradil bežné výživné aj za mesiace marec 2014 a apríl 2014. Syn XXXXX XXXXX navštevuje V. ročník ZŠ s VJM XXXXX. 

V priebehu vyšetrovania boli zadovážené ďalšie listinné dôkazy a to rodný list dieťaťa a doklady o úhrade výživného obvineným XXXXX od 01.12.2008 až doposiaľ, ktoré predložil jednak obvinený XXXXX a jednak poškodená XXXXX a  iné listinné dôkazy. Z predmetných listinných dôkazov je zrejmé, že obvinený XXXXX dodatočne a v plnej výške uhradil celé zameškané výživné od 01.12.2008 až do 15.02.2014 a taktiež vopred zaplatil výživné na syna za mesiace marec 2014 a apríl 2014. 

Podľa § 207 odsek 1, odsek 3 písmeno b) Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať iného a uvedený čin spácha závažnejším spôsobom konania, t. j. po dlhší čas, poukazujúc na ustanovenie § 138 písmeno b) Trestného zákona. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu. 

Podľa § 86 písmeno a) Trestného zákona trestnosť prečinu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Vzhľadom k vyššie uvedeným skutočnostiam, keďže si obvinený XXXXX od 1. decembra 2008 až doposiaľ splnil dodatočne svoju vyživovaciu povinnosť v plnej výške a uhradil zameškané výživné za dané obdobie matke dieťaťa XXXXX, zároveň dopredu uhradil aj výživné za mesiace marec 2014 a apríl 2014 a nakoľko o jeho syna Nicolasa XXXXX v uvedenom období bolo riadne postarané zo strany jeho matky a tento núdzou netrpel, som preto rozhodla tak, ako je to uvedené vo výrokovej časti tohto uznesenia.

Poučenie:

Proti tomuto uzneseniu je prípustná sťažnosť, ktorú je možné podať do troch dní od jeho oznámenia u prokurátorky Okresnej prokuratúry Rimavská Sobota. O sťažnosti rozhodne prokurátor Krajskej prokuratúry Banská Bystrica. Sťažnosť má odkladný účinok.

JUDr. Renáta Vavráková
prokurátorka